'Leeus-toer in Brittanje simpel idee' | Netwerk24
'Leeus-toer in Brittanje simpel idee'
16 Januarie 2021 18:46
Speel in Suid-Afrika of bêre jul truie.
'n Leeus-speler stap verwese weg terwyl die Springbokke hul reekssege vier ná die tweede toets van die Britte se 2009-toer na Suid-Afrika. Foto: Getty Images
Dis die mening van die legendariese Willie John McBride oor sprake dat die Britse en Ierse Leeus vanjaar as gasheer vir die Springbokke kan optree, eerder as om na Suid-Afrika te toer.
Die agt mans op die raad van die Britse Leeus het volgens berigte Vrydag vergader oor die huidige onsekerheid waarin die toer hierheen gedompel is. Die Leeus is geskeduleer om in Julie en Augustus in Suid-Afrika te speel, maar daar is 'n sterk moontlikheid dat wedstryde in leë stadions sal plaasvind weens die tweede golf van die Covid-19-pandemie.
Die raad het glo reeds gebeurlikheidsplanne begin optrek om die reeks dus eerder in Brittanje en Ierland te hou. As dit deurgevoer word, kan die Springbokke moontlik op Twickenham en in Cardiff en Dublin swaarde kruis met die Britse Leeus, terwyl provinsiale spanne soos die Haaie en Leeus in sokkerstadions sal uitdraf.
McBride, wat die Leeus aangevoer het toe hulle in 1974 'n reekssege van 3-0 oor die Bokke behaal het, dink egter dis 'n sotlike idee.
"Dit sal heeltemal teen die aard van Leeus-rugby wees as wedstryde deur die tuisunies aangebied word," het McBride in 'n onderhoud met The Telegraph gesê. "Dit sal 'n skande wees en indruis teen alles waarvoor die Leeus staan.
Willie John McBride. Foto: Getty Images
"Dis nie 'n Leeus-toer, of 'n Leeus-konsep van enige aard, as enige van die wedstryde (in Brittanje) gespeel word nie. Dit móét in Suid-Afrika plaasvind. My siening is dat die toer na volgende jaar uitgestel moet word.
"Ons moet nie dít verloor waaroor die Leeus gaan nie. Al word dit vir drie jaar uitgestel, dit maak nie vir my saak nie, solank ons die konsep van Leeus-rugby behou. (Die teendeel) sal die Leeus vir ewig skade berokken." – Sportredaksie